Diari Oficial de la Generalitat Valenciana


Sumari del DOGV 8711, del 07-01-2020 (2019/12791)

RESOLUCIÓ de 27 de desembre de 2019, del conseller d'Hisenda i Model Econòmic, sobre delegació de competències de contractació de subministraments i serveis relatius a equipament actualment existent en la xarxa de difusió del múltiple autonòmic de la Comunitat Valenciana, en la Corporació Valenciana de Mitjans de Comunicació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8711

Data del DOGV
:   07-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12391


Data del document
:   27-12-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 27 de desembre de 2019, del conseller d'Hisenda i Model Econòmic, sobre delegació de competències de contractació de subministraments i serveis relatius a equipament actualment existent en la xarxa de difusió del múltiple autonòmic de la Comunitat Valenciana, en la Corporació Valenciana de Mitjans de Comunicació. [2019/12403]  
La Generalitat Valenciana és prestadora del servei públic de radiodifusió i televisió d'àmbit autonòmic, recuperat mitjançant la Llei 12/2015, de 29 de desembre, de la Generalitat, en les condicions establides en la Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic de titularitat de la Generalitat.  
La Llei 6/2016 crea la Corporació Valenciana de Mitjans de Comunicació i li atribueix, entre d'altres, l'exercici de les competències que corresponen a la Generalitat per a la prestació del servei públic audiovisual.  
Per a la provisió d'aquest servei públic amb cobertura en tot el territori de la Comunitat Valenciana, la Generalitat Valenciana disposa d'una xarxa pròpia de difusió de televisió digital terrestre (TDT), composta per un conjunt de centres emissors i re-emissors que utilitzen el canal radioelèctric planificat en el Pla tècnic nacional de la televisió digital terrestre per al múltiple digital de cobertura autonòmica (MAUT) en l'àrea geogràfica de la Comunitat Valenciana.  
Aquesta xarxa és titularitat de la Generalitat en virtut de l'Acord del Consell de 7 de setembre de 2018, tal com s'assenyala en el Decret 130/2018, de 7 de setembre, del Consell que determina la cessió i integració global de tot l'actiu i el passiu de l'entitat de dret públic Radiotelevisió Valenciana (RTVV) a favor de la Generalitat i l'extinció de l'entitat de dret públic Radiotelevisió Valenciana.  
La Llei 27/2018, de 27 desembre, de mesures fiscals, de gestió administrativa i financera i d'organització de la Generalitat, en l'article 104, assenyala que correspon a la Direcció General de Tecnologies de la Informació i les Comunicacions (DGTIC) la gestió i custòdia de la xarxa de difusió per a la prestació del servei públic de ràdio i televisió autonòmic, anteriorment assignades a l'Entitat Valenciana d'Habitatge i Sòl (assignació efectuada en la Llei 7/2014, de 22 de desembre, de Mesures Fiscals, de Gestió Administrativa i Financera, i d'Organització de la Generalitat).  
Addicionalment, la DGTIC té competències, segons s'estableix en el Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, pel que fa a: «Dissenyar, planificar i implantar les infraestructures i xarxes de telecomunicacions de la Generalitat i els seus organismes autònoms, així com coordinar i gestionar el seu manteniment i explotació. En particular es duran a terme aquestes tasques per a les infraestructures dels centres de telecomunicacions, la xarxa de Comunicacions Mòbils Digitals d'Emergències i Seguretat (COMDES), i les xarxes per a la difusió de ràdio i televisió digital de la Generalitat.»  
D'altra banda, en compliment de la Decisió (UE) 2017/899, del Parlament Europeu i del Consell, de 17 de maig de 2017, sobre l'ús de la banda de freqüències de 470-790 MHz en la Unió, el juny de 2019, el Consell de Ministres va aprovar, mitjançant el Reial decret 391/2019, un nou pla tècnic nacional de la televisió digital terrestre i la regulació del procés per a l'alliberament del segon dividend digital, que consisteix en la migració dels serveis de televisió digital terrestre de les freqüències que utilitza en la banda 700 MHz, perquè aquesta puga ser utilitzada per a serveis de comunicacions electròniques de banda ampla sense fil, fonamentalment 5G, abans del 30 de juny de 2020.  
  
El pla tècnic estableix, així mateix, les obligacions per als prestadors del servei públic de comunicació audiovisual televisiva, en particular per als de cobertura autonòmica com la Generalitat Valenciana, entre d'altres, unes obligacions de simulcast, és a dir que els prestadors han de posar en servei els centres transmissors en els nous canals previstos en el pla tècnic, de forma simultània als canals a alliberar actualment en servei, d'acord amb el calendari que establisca la Secretaria d'Estat d'Avanç Digital.  
Amb el propòsit de facilitar l'emissió simultània de la programació en els canals radioelèctrics que han de ser abandonats i en els nous canals que s'habiliten en el pla tècnic (simulcast) durant el major període possible, a fi de facilitar processos de resintonització per part dels ciutadans, i atés que la CVMC és coneixedora directa de l'equipament actualment existent en la xarxa, es considera convenient que siga aquesta entitat la que realitze les contractacions corresponents necessàries en la xarxa per a una major agilitat, que redunde a millorar la qualitat en la prestació del servei públic de radiodifusió i televisió d'àmbit autonòmic, i de conformitat amb el que s'estableix en l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en la Presidència de la Corporació Valenciana de Mitjans de Comunicació les competències com a òrgan de contractació per a contractes de subministrament i serveis relatius a la reconfiguració, ampliació i millora de l'equipament actualment existent a la xarxa de difusió del múltiple autonòmic de la Comunitat Valenciana (de titularitat de la Generalitat en virtut de l'Acord del Consell de 07.09.2018), necessaris per a proveir els serveis de simulcast en les condicions establides per a aquest múltiple en el Reial decret 391/2019, de 21 de juny, pel qual s'aprova el Pla tècnic nacional de la televisió digital terrestre i es regulen determinats aspectes per a l'alliberament del segon dividend digital.  
  
  
Segon  
En totes les resolucions que s'adopten i en els contractes que es formalitzen en virtut de delegació, es farà constar expressament el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Tercer  
Les delegacions de competències que es disposen en la present resolució no seran obstacle perquè l'òrgan delegant puga reclamar el coneixement o la resolució de tots els assumptes que considere oportuns; així mateix, podrà revocar-les en qualsevol moment de conformitat amb el que s'estableix en l'article 63.5 de la Llei 5/1983, de Consell, i en els articles 9 i 10 de la Llei 40/2015, ja esmentada.  
  
Quart  
Queden revocades les delegacions que s'oposen al que s'estableix en la present resolució.  
  
Cinqué  
La present resolució tindrà efectes a partir de l'endemà de la publicació en el Diari Oficial de la Generalitat Valenciana.  
  
València, 27 de desembre de 2019.- El conseller d'Hisenda i Model Econòmic: Vicent Soler i Marco.